b"\n_START_ARTICLE_\nDelavero kolonija\n_START_SECTION_\nAnkstyvoji istorija\n_START_PARAGRAPH_\nNuo pirmosios oland\xc5\xb3 gyvenviet\xc4\x97s 1631\xc2\xa0m. iki 1682\xc2\xa0m., kai valdyti \xc4\x97m\xc4\x97 Pensilvanija, teritorijos, v\xc4\x97liau tapusios JAV valstija Delaveru, vald\xc5\xbeia keit\xc4\x97si daug kart\xc5\xb3. D\xc4\x97l to Delavero gyventojai tapo lavai \xc4\xafvairialype bendruomene, \xc4\xafvairia tiek religij\xc5\xb3, tiek kitos kult\xc5\xabros po\xc5\xbei\xc5\xabriu._NEWLINE_1609\xc2\xa0m., keliaudamas ie\xc5\xa1koti \xc5\xa1iaurinio kelio i\xc5\xa1 Azijos \xc4\xaf Nyderlandus, Henris Hadsonas (angl. Henry Hudson) atplauk\xc4\x97 \xc4\xaf \xc4\xaflank\xc4\x85 estuarij\xc4\x85, kuri dabar vadinama Delavero \xc4\xaflanka. 1610\xc2\xa0m. Samuel Argall atrado \xc4\xaf estuarij\xc4\x85 tekan\xc4\x8di\xc4\x85 up\xc4\x99, kuri\xc4\x85 pavadino Delaveru (angl. Delaware) Vird\xc5\xbeinijos kolonijos gubernatoriaus lordo De La Warr vardu._NEWLINE_Prad\xc5\xbeioje nei olandai, nei anglai neband\xc4\x97 \xc4\xafkurti savo gyvenvietes \xc5\xa1ioje \xc5\xbeem\xc4\x97je. Pirmas bandymas apsigyventi buvo 1631\xc2\xa0m., kai olandai atsiunt\xc4\x97 28 vyr\xc5\xb3 grup\xc4\x99, kuri Henlopeno rage (angl. Cape Henlopen) tur\xc4\x97jo pastatyti fort\xc4\x85. Pirmoji kolonija buvo \xc4\xafkurta tam, kad pasinaudoti didele bangini\xc5\xb3 populiacija ir i\xc5\xa1gauti bangini\xc5\xb3 taukus. Ta\xc4\x8diau 1632\xc2\xa0m. d\xc4\x97l nesusipratimo kolonijos gyventojus i\xc5\xa1\xc5\xbeud\xc4\x97 vietiniai ind\xc4\x97nai.\n_START_SECTION_\nNaujosios \xc5\xa0vedijos kompanija\n_START_PARAGRAPH_\n1638\xc2\xa0m. kov\xc4\x85 buvo \xc4\xafkurta \xc5\xa0vedijos kolonija Naujoji \xc5\xa0vedija, tapusi pirma nuolatine balt\xc5\xb3j\xc5\xb3 gyvenviete Delavere. Laivas \xe2\x80\x9eKalmar Nyckel\xe2\x80\x9c i\xc5\xa1met\xc4\x97 inkar\xc4\x85 ties Minquas Kill upe uol\xc4\x97toje pakrant\xc4\x97je, kuri dabar vadinama Swedes' Landing ('\xc5\xa0ved\xc5\xb3 i\xc5\xa1silaipinimas') Buvo \xc4\xafkurta Naujosios \xc5\xa0vedijos kompanija, kurios organizatorius ir valdytojas buvo admirolas Clas Larsson Fleming. Flamandas Samuel Blommaert, buv\xc4\x99s oland\xc5\xb3 Vest Indijos kompanijos (ol. Geoctroyeerde Westindische Compagnie) direktorius, pad\xc4\x97jo suruo\xc5\xa1ti \xc5\xa1i\xc4\x85 ekspedicij\xc4\x85, kurios vadovu paskyr\xc4\x97 Peter\xc4\xaf Minuit\xc4\x85 (ol. Peter Minuit)._NEWLINE_Pirmas \xc5\xa1ved\xc5\xb3 gyvenviet\xc4\x97s postas buvo Fort Kristina (angl. Fort Christina), pavadintas \xc5\xa0vedijos karalien\xc4\x97s Kristinos garbei. Valdytojas Johan Bj\xc3\xb6rnsson Printz vald\xc4\x97 kolonij\xc4\x85 nuo 1643 iki 1653\xc2\xa0m. Po jo vald\xc4\x97 Johan Classon Risingh, kuris buvo antras ir paskutinis Naujosios \xc5\xa0vedijos valdytojas. \xc5\xa0vedija prarado \xc5\xa1i\xc4\x85 kolonij\xc4\x85 1655\xc2\xa0m. rugs\xc4\x97j\xc4\xaf, kai Peter Stuyvesant su Nyderland\xc5\xb3 laivynu u\xc5\xbe\xc4\x97m\xc4\x97 \xc5\xa1ved\xc5\xb3 fortus ir per\xc4\x97m\xc4\x97 vald\xc5\xbei\xc4\x85 kolonijoje. Prekybos kailiais centru ir kolonijos administracijos centru tapo Naujasis Amstelis (ol. Nieuw Amstel)._NEWLINE_1674\xc2\xa0m., po to, kai Jorko hercogas D\xc5\xbeeimsas u\xc5\xbe\xc4\x97m\xc4\x97 Nauj\xc4\x85j\xc4\xaf Amsterdam\xc4\x85, prie Delavero up\xc4\x97s buvo pasi\xc5\xb3stas Robertas Karas (angl. Robert Carr), kuris u\xc5\xbe\xc4\x97m\xc4\x97 Nauj\xc4\x85j\xc4\xaf Amstel\xc4\xaf ir pervadino j\xc4\xaf New Castle ('Naujoji Pilis'). Taip pasibaig\xc4\x97 oland\xc5\xb3 vald\xc5\xbeia \xc5\xa1ioje kolonijoje ir kartu visoje \xc5\xa0iaur\xc4\x97s Amerikoje. Delaver\xc4\x85 1664\xe2\x80\x931682\xc2\xa0m. i\xc5\xa1 Niujorko vald\xc4\x97 Jorko hercogo pavaduotojas.\n_START_SECTION_\nViljamas Penas\n_START_PARAGRAPH_\nPrad\xc5\xbeioje teritorijos, kuri dabar \xc5\xbeinoma kaip Delaveras, savininkas buvo Viljamas Penas (William Penn), kvakeris i\xc5\xa1 Pensilvanijos (neatsi\xc5\xbevelgiant \xc4\xaf ind\xc4\x97n\xc5\xb3 nuosavyb\xc4\x97s teises). Viljamas Penas nuosavyb\xc4\x97s \xc4\xaf Pensilvanij\xc4\x85 teis\xc4\x99 gavo 1681\xc2\xa0m. i\xc5\xa1 Anglijos karaliaus Karolio II. V\xc4\x97liau Jorko hercogo papra\xc5\xa1\xc4\x97 Delavero \xc5\xbeemi\xc5\xb3, kurias jam irgi perdav\xc4\x97._NEWLINE_Penui sunkiai sek\xc4\x97si valdyti Delaver\xc4\x85, nes jo gyventojai buvo etni\xc5\xa1kai labai mai\xc5\xa1yti. Jis paband\xc4\x97 sujungti Pensilvanijos ir Delavero vyriausybes, bet abiej\xc5\xb3 teritorij\xc5\xb3 atstovai smarkiai konfliktavo, ir 1701\xc2\xa0m. V. Penas sutiko tur\xc4\x97ti dvi vyriausybes\xc2\xa0\xe2\x80\x93 Delavero atstovai dirbo New Castle, o Pensilvanijos\xc2\xa0\xe2\x80\x93 Filadelfijoje. Delavero gyventojai formavosi i\xc5\xa1 kolonist\xc5\xb3 \xc5\xa1ved\xc5\xb3, suomi\xc5\xb3, oland\xc5\xb3, pranc\xc5\xabz\xc5\xb3 ir \xc5\xa1iek tiek angl\xc5\xb3."